10. การควบคุมภายใน

คณะกรรมการบริษัทตระหนักถึงความสำคัญของระบบการควบคุมภายใน
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อช่วยแบ่งเบาภาระของคณะกรรมการบริษัทในการกำกับดูแล
สอบทานความมีประสิทธิผลและประสิทธิภาพของระบบการควบคุมภายใน
สอบทานวิธีการดูแลรักษาทรัพย์สินเพื่อมิให้มีการนำทรัพย์สินของบริษัทฯ
ไปใช้ในทางมิชอบหรือโดยไม่มีอำนาจ สอบทานรายการที่อาจมีความขัดแย้งทางผลประโยชน์
สอบทานความถูกต้องและความเชื่อถือได้ของรายงานทางการเงิน
การปฏิบัติตามหลักการกำกับดูแลกิจการที่ดี
การปฏิบัติตามข้อกำหนดของตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทและบริษัทย่อย
นอกจากนี้คณะกรรมการตรวจสอบยังมีหน้าที่ในการพิจารณาคัดเลือกและเสนอแต่งตั้งผู้สอบบัญชี
รวมทั้งปฏิบัติหน้าที่อื่นตามที่คณะกรรมการบริษัทมอบหมาย

ในการปฏิบัติหน้าที่ของการกำกับดูแล
คณะกรรมการตรวจสอบได้มอบหมายให้ฝ่ายตรวจสอบภายในดำเนินการตรวจสอบการดำเนินกิจกรรมต่างๆของบริษัทและบริษัทย่อย
เพื่อให้เกิดความมั่นใจว่าการดำเนินธุรกิจของบริษัทเป็นไปโดยสอดคล้องกับระเบียบ คำสั่ง นโยบาย
และกฎหมายที่เกี่ยวข้อง
โดยฝ่ายตรวจสอบภายในจะเสนอรายงานผลการตรวจสอบพร้อมข้อเสนอแนะเพื่อการปรับปรุง(ถ้ามี)
ต่อคณะกรรมการตรวจสอบ
และคณะกรรมการตรวจสอบจะนำเสนอรายงานต่อคณะกรรมการบริษัทต่อไป

ในรอบปี 2547 ที่ผ่านมา คณะกรรมการตรวจสอบได้ร่วมประชุมกัน 4 ครั้ง
โดยฝ่ายบริหารของบริษัทและบริษัทย่อยเข้าร่วมประชุมด้วยทุกครั้ง
คณะกรรมการตรวจสอบมีความเห็นว่าการดำเนินงานของบริษัทและบริษัทย่อย
เป็นไปภายใต้หลักการกำกับดูแลกิจการที่ดี มีระบบการควบคุมภายในที่มีประสิทธิภาพ
มีการควบคุมดูแล
รักษาทรัพย์สินที่เหมาะสมสามารถป้องกันมิให้ผู้บริหารนำทรัพย์สินของบริษัทไปใช้ในทางมิชอบหรือโดยไม่มีอำนาจ
รายงานทางการเงินของบริษัทฯ จัดทำขึ้นตามหลักการบัญชีที่รับรองทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง
ผู้สอบบัญชีไม่พบข้อบกพร่องที่เป็นสาระสำคัญที่จะเสนอแนะให้บริษัทและบริษัทย่อยปรับปรุงระบบการควบคุมภายในแต่อย่างใด

จากการรายงานของคณะกรรมการตรวจสอบและผู้สอบบัญชี
คณะกรรมการบริษัทมีความเห็นว่าการดำเนินงานของบริษัทและบริษัทย่อยเป็นไปภายใต้หลักการกำกับดูแลกิจการที่โปร่งใส
มีระบบการควบคุมภายในที่เหมาะสม มีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้ในทางมิชอบหรือโดยไม่มีอำนาจ

รายงานคณะกรรมการตรวจสอบ

คณะกรรมการตรวจสอบของบริษัท ผลิตไฟฟ้าราชบุรีโฮลดิ้ง จำกัด (มหาชน) (บริษัทฯ)
ประกอบด้วยกรรมการ 4 ท่าน โดยมีนายสุชาติ ธาดาธำรงเวช เป็นประธานกรรมการตรวจสอบ
นายวีระวัฒน์ ชลายน นายวิโรจน์ คลังบุญครอง และนายอารีพงศ์ ภู่ชอุ่ม เป็นกรรมการตรวจสอบ
โดยมีนายเทอดพันธุ์ อินทรมหา ผู้จัดการฝ่ายตรวจสอบภายในของบริษัทฯ
เป็นเลขานุการคณะกรรมการตรวจสอบ
กรรมการตรวจสอบมีคุณสมบัติของกรรมการอิสระตามที่กำหนดไว้ในระเบียบของบริษัทฯ
ว่าด้วยคณะกรรมการบริษัท พ.ศ. 2546 ได้แก่ ไม่ได้เป็นตัวแทนของผู้ถือหุ้นรายใหญ่
จึงสามารถปฏิบัติหน้าที่ได้อย่างเป็นอิสระจากผู้ถือหุ้นรายใหญ่ ผู้บริหาร และ ผู้เกี่ยวข้อง
ไม่ได้เป็นพนักงานหรือที่ปรึกษาของบริษัทฯ และไม่มีกรรมการท่านใดถือหุ้นเกินกว่าร้อยละ 0.5
ของทุนชำระแล้วของบริษัทฯ

คณะกรรมการตรวจสอบมีหน้าที่ตามที่กำหนดไว้ในระเบียบของบริษัทฯ ว่าด้วย คณะกรรมการ
ตรวจสอบ พ.ศ. 2543

ในปี 2547 คณะกรรมการตรวจสอบได้ร่วมประชุมกัน 4 ครั้ง โดยฝ่ายบริหารของบริษัทฯ
และบริษัทย่อย และผู้สอบบัญชีได้เข้าร่วมประชุมด้วย เพื่อร่วมเสนอข้อมูล รับฟังความคิดเห็น
และข้อเสนอแนะที่เป็นประโยชน์ต่อการบริหารงานของกลุ่มบริษัทฯ
ผลจากการประชุมแต่ละครั้งได้นำเสนอคณะกรรมการบริษัทฯ และบริษัทย่อยเพื่อทราบทุกครั้ง
โดยมีกิจกรรมที่สำคัญสรุปได้ดังนี้

-   สอบทานงบการเงินรายไตรมาส และงบการเงินประจำปีของบริษัทฯ
    และบริษัทย่อยร่วมกับผู้สอบบัญชี ก่อนนำเสนอคณะกรรมการของแต่ละบริษัท ซึ่งพบว่า
    งบการเงินของบริษัทฯ และบริษัทย่อยได้จัดทำขึ้นตามหลักการบัญชีที่รับรองทั่วไป
    มีการเปิดเผยข้อมูลอย่างเพียงพอ

-   สอบทานความสมเหตุสมผลของรายการ การเปิดเผยรายการที่มีความเกี่ยวโยงกัน ซึ่งพบว่า
    ส่วนใหญ่เป็นสัญญาระยะยาวที่ทำกับการไฟฟ้าฝ่ายผลิตแห่งประเทศไทย (กฟผ.)
    ซึ่งเป็นผู้ถือหุ้นใหญ่ ทั้งนี้ฝ่ายบริหารได้รายงานความเคลื่อนไหวของรายการต่างๆ
    ต่อคณะกรรมการตรวจสอบเพื่อทราบทุกไตรมาส

-   สอบทานให้บริษัทฯ มีการปฏิบัติตามกฎหมายว่าด้วยหลักทรัพย์และตลาดหลักทรัพย์
    และกฎหมายอื่นที่เกี่ยวข้องกับการดำเนินธุรกิจของบริษัทฯ

-   สอบทานผลการปฏิบัติงานและข้อเสนอแนะของฝ่ายตรวจสอบภายใน
    ซึ่งปฏิบัติงานตามแผนการตรวจสอบที่ได้รับอนุมัติจากคณะกรรมการตรวจสอบแล้ว สรุปได้ว่า
    บริษัทฯ และบริษัทย่อยมีระบบการควบคุมภายในที่เพียงพอ เหมาะสม
    มีการกำกับดูแลกิจการที่มีความโปร่งใส โดยไม่พบข้อบกพร่องที่เป็นสาระสำคัญ

อนึ่ง คณะกรรมการตรวจสอบได้พิจารณาให้ความเห็นชอบการจ้างบริษัทไพร้ซวอเตอร์เฮาส์คูเปอร์ส
เอบีเอเอส จำกัด และแต่งตั้งนางสาวแน่งน้อย เจริญทวีทรัพย์ (ผู้สอบบัญชีรับอนุญาตเลขที่ 3044)
หรือนาง อโนทัย ลีกิจวัฒนะ (ผู้สอบบัญชีรับอนุญาตเลขที่ 3442) หรือนายประสัณห์ เชื้อพานิช
(ผู้สอบบัญชี รับอนุญาตเลขที่ 3051) เป็นผู้สอบบัญชีของบริษัทฯ และบริษัทย่อย ประจำปี 2548
ติดต่อกันเป็นปีที่ 2 โดยมีค่าธรรมเนียมในการสอบบัญชีเป็นเงินรวม 1,570,000 บาท
ซึ่งเป็นค่าสอบบัญชีเฉพาะส่วนของบริษัทฯ เป็นเงิน 420,000 บาท

[]

(นายสุชาติ ธาดาธำรงเวช)

ประธานกรรมการตรวจสอบ